KOMISIJOS REGLAMENTAS (EB) Nr. 924/2008
2008 m. rugsėjo 19 d.
kuriuo nustatoma nekvotinio cukraus ir izogliukozės eksporto norma, taikoma iki 2008-2009 prekybos metų pabaigos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1), ypač į jo 61 straipsnio pirmos pastraipos d punktą kartu su 4 straipsniu,
kadangi:
(1)
Pagal Reglamento (EB) Nr. 1234/2007 61 straipsnio pirmos pastraipos d punktą cukrus arba izogliukozė, pagaminti viršijant šio reglamento 7 straipsnyje numatytą kvotą, gali būti eksportuojami tik laikantis nustatytos normos.
(2)
Išsamios nekvotinio (virškvotinio) eksporto įgyvendinimo taisyklės, ypač tos, kurios susiję su eksporto licencijomis, yra išdėstytos Komisijos reglamente (EB) Nr. 951/2006 (2). Tačiau normos turėtų būti nustatytos kiekvieniems prekybos metams, atsižvelgiant į eksporto rinkų galimybes.
(3)
Kai kuriems Bendrijos cukraus ir izogliukozės gamintojams eksportas iš Bendrijos yra svarbi ūkinės veiklos dalis ir jie turi nusistovėjusias tradicines rinkas už Bendrijos ribų. Cukraus ir izogliukozės eksportas į tas rinkas galėtų būti ekonomiškai perspektyvus net ir be eksporto grąžinamųjų išmokų. Todėl norint, kad šie Bendrijos gamintojai ir toliau galėtų aprūpinti savo tradicines rinkas, būtina nustatyti nekvotinio cukraus ir izogliukozės normą.
(4)
2008-2009 prekybos metams paskaičiuota, kad nustačius 650 000 tonų normą nekvotinio cukraus eksportui, išreikštą baltojo cukraus ekvivalentu, ir 50 000 tonų normą nekvotinės izogliukozės, išreikštą sausosios medžiagos ekvivalentu, tai atitiktų rinkos poreikius.
(5)
Bendrijos eksportui į tam tikras artimas paskirties vietas ir trečiąsias šalis, kuriose Bendrijos produktams taikoma lengvatinė importo tvarka, šiuo metu sudarytos ypač palankios konkurencinės sąlygos. Be to, norint sumažinti sukčiavimo riziką ir užkirsti kelią bet kokiems piktnaudžiavimams, susijusiems su nekvotinio cukraus arba izogliukozės grįžtamuoju importu arba pakartotiniu įvežimu į Bendriją, reikėtų tam tikras artimas paskirties vietas išbraukti iš tinkamų vietų sąrašo.
(6)
Atsižvelgiant į tai, kad izogliukozės produkto savybės apsunkina sukčiavimo galimybes ir todėl tikimasi mažiau tokių atvejų, ši išimtis neturėtų būti taikoma toms Vakarų Balkanų šalims, kurių valdžios įstaigos turi išduoti eksporto sertifikatą, kuriuo patvirtinama eksportuojamų į Bendriją cukraus arba izogliukozės produktų kilmės vieta.
(7)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nekvotinės izogliukozės eksporto normos nustatymas
1. 2008-2009 prekybos metais, kurie prasideda 2008 m. spalio 1 d. ir baigiasi 2009 m. rugsėjo 30 d., Reglamento (EB) Nr. 1234/2007 61 straipsnio pirmos pastraipos d punkte minima norma yra 650 000 tonų eksportui be grąžinamosios išmokos nekvotiniam baltajam cukrui, kuris klasifikuojamas KN 1701 99 kodu.
2. Laikantis 1 dalyje nustatytos normos, leidžiama eksportuoti į visas paskirties vietas, išskyrus:
a)
trečiąsias šalis: Andorą, Lichtenšteiną, Šventąjį Sostą (Vatikano Miesto Valstybę), San Mariną, Kroatiją, Bosniją ir Hercegoviną, Juodkalniją, Albaniją, Buvusiąją Jugoslavijos Respubliką Makedoniją ir Serbiją bei Kosovą pagal JT Saugumo Tarybos rezoliuciją Nr. 1244/99;
b)
valstybių narių teritorijas, nepriklausančias Bendrijos muitų teritorijai: Farerų salas, Grenlandiją, Helgolandą, Seutą, Melilją, Italijos komunas Livinją ir Kampionę ir Kipro Respublikos teritorijos dalis, kurių Kipro Respublikos Vyriausybė veiksmingai nekontroliuoja;
c)
Europos teritorijas, už kurių išorės santykius atsako kuri nors valstybė narė ir kurios nepriklauso Bendrijos muitų teritorijai: Gibraltarą.
2 straipsnis
Nekvotinės izogliukozės eksporto normos nustatymas
1. 2008-2009 prekybos metais, kurie prasideda 2008 m. spalio 1 d. ir baigiasi 2009 m. rugsėjo 30 d., Reglamento (EB) Nr. 1234/2007 61 straipsnio pirmos pastraipos d punkte minima norma yra 50 000 tonų sausosios medžiagos eksportui be grąžinamosios išmokos nekvotinei izogliukozei, kuri klasifikuojama 1702 40 10, 1702 60 10 ir 1702 90 30 KN kodais.
2. Laikantis 1 dalyje nustatytų normų, leidžiama eksportuoti į visas paskirties vietas, išskyrus:
a)
trečiąsias šalis: Andorą, Lichtenšteiną, Šventąjį Sostą (Vatikano Miesto Valstybę), San Mariną, Bosniją ir Hercegoviną, Juodkalniją, Albaniją ir Buvusiąją Jugoslavijos Respubliką Makedoniją;
b)
valstybių narių teritorijas, nepriklausančias Bendrijos muitų teritorijai: Farerų salas, Grenlandiją, Helgolandą, Seutą, Melilją, Italijos komunas Livinją ir Kampionę ir Kipro Respublikos teritorijos dalis, kurių Kipro Respublikos Vyriausybė veiksmingai nekontroliuoja;
c)
Europos teritorijas, už kurių išorės santykius atsako kuri nors valstybė narė ir kurios nepriklauso Bendrijos muitų teritorijai: Gibraltarą.
3. 1 dalyje nustatytus produktus bus leidžiama eksportuoti tik tuomet, jei jie atitiks Reglamento (EB) Nr. 951/2006 4 straipsnio sąlygas.
3 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 19 d.